**Bežična mreža u studentskom domu Studentskog Centra**

**u Slavonskom Brodu**

Poštovani korisnici.

Na većini hrvatskih visokoškolskih ustanova (uključujući i studentske domove) prema preporukama MZOS-a postavljena je mreža EduRoam na koju se korisnici prijavljuju svojim AAI elektroničkim identitetom. EduRoam mreža je međunarodno podržana u većini europskih zemalja, SAD-u i drugim državama. To znači da će se uređaj u Hrvatskoj podešen na EduRoam mrežu, bez problema mrežno povezati na EduRoam mrežu u npr. Njemačkoj, Švedskoj i ostalim zemljama. Detaljnije o EduRoam-u i njegovim karakteristikama saznajte na:

<http://www.eduroam.hr/>

Instalacijske upute i programi za pojedine operativne sustave se nalaze na adresi:

<http://installer.eduroam.hr/> i

<http://installer.eduroam.hr/faq.php>

Detalje o elektroničkom identitetu saznajte na poveznici:

<http://www.aaiedu.hr/faq.html>

S obzirom na gore navedeno, bežična mreža u studentskom domu Studentskog centra u Slavonskom Brodu konfigurirana je kao dio EduRoam mreže. Svi uređaji namijenjeni studentima su ispravno podešeni te su izvršena mjerenja koja pokazuju kako bežična mreža korektno radi uz uobičajeni broj korisnika i korištenje mreže u skladu s njenom namjenom.

**VAŽNE NAPOMENE:**

1. Svako neovlašteno podešavanje ili resetiranje uređaja onemogućit će funkcioniranje bežične mreže u području pokrivanja dotičnog uređaja te prouzročiti dodatne probleme korisnicima. Neovlašteni korisnici ni na koji način ne mogu samostalno konfigurirati uređaje kako bi ispravno funkcionirali. Samoinicijativno podešavanje, resetiranje, isključivanje uređaja nije dopušteno. Također nije dopušteno samoinicijativno dodavanje dodatnih uređaja u mrežu. Uređaji su pod video nadzorom te će protiv eventualnih počinitelja biti poduzete disciplinske mjere.
2. Isključiva namjena bežične mreže je dohvat osnovnih edukacijskih materijala i pristup Internet uslugama za studente. Bežična mreža je ograničenog kapaciteta te se ne preporuča: skidanje obimnih edukacijskih materijala u obliku video zapisa visoke kvalitete, gledanje i preuzimanje filmova i glazbe, preuzimanje računalnih programa i drugih sadržaja, preuzimanje ili distribucija bilo kojih sadržaja koji su zaštićeni autorskim pravima, patentima i licencama (intelektualno vlasništvo). Mreža također nikako nije predviđena za igranje preko Interneta.
3. Veliki broj korisnika, odnosno spojenih uređaja može znatno usporiti ili potpuno onesposobiti mrežu. Pametni telefoni, prijenosna i stolna računala, tableti i drugi uređaji koji su podešeni na EduRoam automatski se spajaju kada dođu u domet bežične mreže te vrlo često bespotrebno opterećuju bežičnu mrežu i smanjuju njenu propusnost. Isključite automatsko spajanje ili odspojite uređaje s bežične mreže koje trenutno ne koristite. Mnogi uređaji danas bez upozorenja korisnicima preuzimaju ogromnu količinu podataka sa Interenta. Dakle, moguće je da čak i uređaj koji ne koristite zagušuje mrežu drugim korisnicima.
4. Za sve probleme vezane uz korištenje mreže treba obavijestiti Voditelja doma s kratkim opisom problema, lokacijom, tipom i oznakom uređaja, tipom i oznakom operativnog sustava uređaja.

**Posebna napomena:**

Nokia i Microsoft Lumia pametni telefoni i tableti s operativnim sustavom Windows Phone 8 i 10 nemaju ugrađenu podršku za certifikate i protokole nužne za EduRoam te se zbog toga nikako ne mogu spojiti na bežičnu mrežu Doma. Isto vrijedi za pojedina prijenosna ili stolna računala s operativnim sustavom MS Windows Vista, Windows 7, Windows 8, Windows 8.1 i Windows 10. Problem kod računala koja se ne mogu spojiti je u bežičnom mrežnom adapteru te se mogu riješiti učitavanjem novijeg *firmwarea* za te uređaje ili kupnjom posebnog vanjskog bežičnog mrežnog adaptera. Svi spomenuti uređaji prepoznaju signal EduRoam bežične mreže, ali se nikako ne mogu na nju spojiti – beskrajno se prikazuje poruka „connecting to network“.